Dominic Howard

Dominic James Howard, skrátene len Dom Howard (* 7. december 1977, Stockport, Anglicko) je bubeník britskej alternatívne rockovej skupiny Muse.

 Život 
Dom Howard sa narodil v severnom Anglicku v meste Stockport neďaleko Manchestru. Ako osemročný sa s rodinou presťahoval do juhoanglického grófstva Devon do malého mestečka Teignmouth. Keď mal približne jedenásť rokov, počul hrať školské džezovú kapelu, ktorá ho uchvátila natoľko, že začal hrať na bicie.

Dominicova prvá kapela na škole sa volala „Carnage Mayhem“. Neskôr sa Dom zoznámil s vtedy štrnásťročným Matthewom Bellamym, ktorý hral na gitaru. Keďže časom z Carnage Mayhem odišiel druhý gitarista, dostal Matt šancu stať sa súčasťou Dominicovyej kapely. Počas ďalších dvoch rokov sa však skupina postupne rozpadávala, až zostali spolu len Dominic a Matthew. Našťastie sa vtedy zoznámili s Chrisom Wolstenholmom, ktorý vtedy hral na bicie v kapele Fixed Penalty. Keď ho Dom s Mattom požiadali, aby hral na basovú gitaru, spočiatku odmietal, ale časom sa nechal prehovoriť a tým vznikla skupina Muse v dnešnom zložení.

V roku 2004 postihla Dominicovu rodinu tragédia, keď krátko po koncerte na festivale na Glastonbury dostal jeho otec William, ktorý sa prišiel na synovo vystúpenie pozrieť, infarkt a následne zomrel. S psychickou podporou rodiny a kapely sa Dom zotavil a Muse mohli pokračovať v ich vtedajšom turné.

 Štýl 
Dominicov štýl je inšpirovaný slávnymi bubeníkmi, ako sú Nick Mason z kapely Pink Floyd, Roger Taylor zo skupiny Queen, Tré Cool z Green Day a v neposlednom rade tiež Dave Grohl, ktorý bubnoval v Nirvane. Medzi svojich obľúbených interpretov radí Dominic širokú škálu mien, od Jimiho Hedrixa cez Queen a Led Zeppelin až po The Smashing Pumpkins. 

 Nástroje 
Dom má uzavretý špeciálny kontrakt s japonskou firmou Tama, ktorá mu dodáva bicie súpravy. Tých vlastní veľa, avšak väčšinu z nich Dominic zničil počas koncertov. V poslednej dobe na mnohých vystúpeniach hrá na špeciálne priehľadné bubny z radu Starclassic Mirage s akrylovými korpusmi, ktoré umocňujú silu basov. Medzi jeho najznámejšie súpravy patria:
 Starclassic Maple farby britskej závodnej zelenej s chrómovaným kovaním.
 Hnedá súprava Starclassic Maple s chrómovaným kovaním.
 Starclassic Maple s modrými trblietkami (zničená na konci turné v roku 2001, čo je vidieť na DVD Hullaballo).
 Starclassic Maple s modrými trblietkami (použitá pri natáčaní albumu Absolution a na turné v roku 2002).
 Starclassic Maple so striebornými trblietkami a chrómovaným kovaním (v klipoch k piesňam „Hyper Music“, „Plug In Baby“, „Feeling Good“ a Dead Star).
 Starclassic Maple s čiernym poniklovaným kovaním sú prvé Dominicove bubny, ktoré nemajú chrómované kovania. Pre Muse boli vyrobené štyri súpravy z tejto rady (k videniu na DVD Absolution Tour), avšak ani jedny nezostali nezničené – jedna súprava padla za obeť koncertu v aréne Earls Court v roku 2004, druhá bola naposledy použitá v roku 2004 na festivale v Glastounbury a posledné dve boli zničené pri iných vystúpeniach.
 Modrá súprava bubnov kalifornskej firmy Drum Workshop (používané na nahrávanie albumov).
 Súprava Vintage Gretsch Jazz s trblietkami, na ktorú Dominic hral na koncerte vo Wembley v troch skladbách: „Soldier 's Poem“, „Blackout“, „Unintended“.

 Zaujímavosti 
 Dominic má biciu sústavu zrkadlovo obrátenú, pretože je ľavák.
 V jednom interview povedal Matthew Bellamy, že on a Chris sú neporiadni ľudia, zatiaľ čo Dom je čistotný. Matt tiež obdivuje Dominicovu obratnosť v kuchyni a jeho snowboardové umenie.
 Keďže jednou z Dominicových obľúbených kapiel je Queen, nechal sa počuť, že by bol rád, keby na jeho pohrebe hrali skladbu „Do not Stop Me Now“.
 Dňa 14. decembra 2006 na koncerte v Birminghame povedal Dom fanúšikom, že nerád hrá skladbu „Knights of Cydonia“ na konci, pretože už na ňu nemá dostatok síl. Po skladbe dodal, že „konečný riff bol naozaj strašný“.

 Zdroj 

Kategória:Anglickí rockoví bubeníci
Kategória:Členovia skupiny Muse
Kategória:Alternatívnorockoví hudobníci
Kategória:Anglickí ateisti